UNHCR le ICC Meeting Thawngthanh | THE CHIN EXPRESS\nUNHCR le ICC Meeting Thawngthanh\nIndependent Chin Communities (ICC) tiin auhmi Malaysia Chin ralzaam bu 5 (ACR, CRC, FRO, ZAM le Dai) le UNHCR Malaysia lutlai Mr. Thomas cu nizaan August 14 ah meeting an tuah. UNHCR lutlai nih a chimhmi hna cu atanglei hna hi an si.\nUNHCR catlap a ngei ko nain tlaih a tongmi le thongthlakmi an umnak kong, thongtla le camp ah chiahmi ralzaam pawl thakpherh an ngeihmi kong cu Chin ralzaam upa pawl nih an chimh i Mr. Thomas nih, “Malaysia cozah nih COVID-19 zulhphung a tuahmi buar ruangah tlaihmi pawl cu zeihmanh kan bawm kho hna lo, upadi a buar lo nain tlaih a tongmi pawl cu UNHCR nih kan si khawh chungin bawmh kan i zuam ko hna lai,” tiah a leh hna.\n“Cun, August 27 ah Malaysia cozah le UNHCR meeting kan ngei lai. Mah tikah tlaihkhih kong zong kan chimh hna lai. Thongtla pawl thakpherh zawtnak an i chawnhmi kong zong cu nuhrin covo bu SUAKAM nih Malaysia Hluttaw ah an chim cuahmah ko,” ati.\nUNHCR Card le Caltap Tat-ṭan ṭu kong\nAtu hi a card le catlap tat-ṭan a dihmi cheuthum-cheuhnih cu kan ṭu piak cang hna. A taangmi zong a ran khawh chungin ṭu piak kan i zuam cuahmah. COVID-19 ruangah minung tampi auh awk an ṭhat lo caah a rauh khunnak si, tiah Mr. Thomas nih a chim.\nCun, Malaysia cozah nih Khrihfa pawl pumhnak nawl a pekmi hna cu a rammi lawng an si. Ramdangmi an i tel lo, kanmah UNHCR rianṭuan pawl hmanh biakinn chung luhnak nawl a kan pe lo, ati.\nDamlo Ruangah UNHCR Bawmhhalnak\nNa zawt i bawmh hau dirhmun na si ahcun UNHCR he aa bawmmi Tzu Chi le ACTS sekhan pawl ah vai piah law anmah nih a herhmi ca an in ṭialpiak lai, tiah Mr. Thomas nih a chim.\nFale Benhnak Kong\nNau chuakthar benh hi UNHCR nih usa kan pek liopi asi. Sekhan ah kalpi lengmang an hauh ruangah UNHCR card pek dingin usa kan pekmi hna asi. Nain cozah rikhiahmi ruangah ni 1 minung 60 lawng benh dingin UNHCR zungah kan auh hna, ati.\nTu kum 2020 dongh tiangah ralzaam 2,000 hrawng lawng ram thumnak kan kuat khawh hna lai. Liamcia caan ahcun kum 1 ah 5,000 leng peng kan kuat khawh hna nain tu kum cu COVID-19 ruangah ralzaam 2,000 hrawng lawng kan kuat khawh hna lai, ati.\n2013 Card le Catlap aa tlaihmi nuva benh kong\nCard le catlap chuh cangmi cu zeihmanh kan in tuahpiak kho ti hna lo. Nain nuva asi i minung pakhat lawng chuh a tongmi cu a ngei rihmi nih benh khawh asi, tiah thawngpang ṭha a kan chimh.\nIndependent Chin Communities (ICC):\nFalam Refugee Organization (FRO)\nKan ca hi website dangah copy piak lo dingin kan in nawl hna. Na duh cun SHARE khawh asi.